## Pravilnik o odabiru i pripremanju odgajatelja, učitelja i profesora iz Republike Hrvatske za odgojno-obrazovni rad s našom djecom u inozemstvu

### NN 22/1991 (14.5.1991.), Pravilnik o odabiru i pripremanju odgajatelja, učitelja i profesora iz Republike Hrvatske za odgojno-obrazovni rad s našom djecom u inozemstvu

# MINISTARSTVO PROSVJETE I KULTURE

Na temelju članka 91. Zakona o upravi ("Narodne novine", br.
16/78, 50/79, 29/85, 48/85, 41/90 i 47/90) ministar prosvjete i kulture
donosi

## PRAVILNIK

### o odabiru i pripremanju odgajatelja, učitelja i profesora iz Republike Hrvatske za odgojno-obrazovni rad s našom djecom u inozemstvu

Članak 1.

Ovim se Pravilnikom utvrđuje postupak odabira i pripremanja odgajatelja,
učitelja i profesora (u daljem tekstu: odgojno-obrazovni radnici) za obrazovanje
naše djece u inozemstvu, kao i ostvarivanje prava iz radnog odnosa.

Članak 2.

Kandideti za odgojno-obrazovni rad s našom djecom u inozemstvu odabiru
se godinu dana prije odlaska, ne temelju javnog natječaja.

Natječaj raspisuje Ministarstvo prosvjete i kulture (u daljem tekstu:
Ministarstvo prosvjete) i objavljuje ga svake godine u dnevnom tisku i
"Školskim novinama".

Članak 3.

Natječajnu komisiju za odabir nastavnika iz Republike Hrvatske za rad
u inozemstvu imenuje ministar prosvjete i kulture.

Natječajna komisija iz stavka 1. ovog članka utvrđuje prijedlog liste
kandidata u užem izboru za odgojno-obrazovni rad s našom djecom u inozemstvu.

Konačan odabir odgojno-obrazovnih radnika između predloženih kandidata
obavlja Ministarstvo prosvjete i kulture.

Članak 4.

Kriteriji odabira kandidata za odgojno-obrazovne radnike u inozemstvu
su slijedeći:

(a) da su diplomirali hrvatski jezik ili razrednu nastavu na odgovarajućim
fakultetima ili školama;

(b) najmanje četiri godine radnog iskustva u nastavi;

(c) aktivno znanje jezika zemlje u koju se upućuje, osim onih kojima
je taj jezik bio studijska grupa;

(d) kandidati sa statusom radnika na neodređeno vrijeme prilažu suglasnost
škole u kojoj su u radnom odnosu.

Članak 5.

Poslije izbora odgojno-obrazovni radnici se raspoređuju sukladno iskazanim
potrebama za hrvatskom dopunskom nastavom.

Članak 6.

Ministarstvo prosvjete i kulture o izabranim odgojno-obrazovnim radnicima
obavještava općinske, odnosno gradske organe uprave nadležne za poslove
školstva.

Članak 7.

Odgojno-obrazovni radnici upućuju se na rad u inozemstvo na rok od dvije,
a najdulje četiri godine.

Članak 8.

S odgojno-obrazovnim radnicima koji se upućuju na rad u inozemstvo zaključuje
se ugovor, kojim se uređuju njihova prava, obveze i odgovornosti iz radnog
odnosa.

Ugovor se može raskinuti pismenim putem i prije utvrđenog roka iz ovog
ugovora.

Članak 9.

Odgojno-obrazovni radnik se može vratiti s rada u inozemstvu prije isteka
ugovorenog roka na osobni zahtjev ili na zahtjev Ministarstva prosvjete.

O prijevremenom povratku s rada u inozemstvu, odnosno o raskidu ugovora,
Ministarstvo obavještava općinske, odnosno gradske organe uprave nadležne
za poslove školstva.

Članak 10.

Nakon isteka ugovorenog roka na radu u inozemstvu, odgojno-obrazovni
radnik se može prijaviti na novoraspisani natječaj.

Članak 11.

Odabrani kandidati za odgoj i obrazovanje naše djece u inozemstvu uključuju
se prije odlaska u stručne pripreme prema Programu Ministarstva prosvjete
i kulture.

Članak 12.

Nastavnici na radu u inozemstvu dužni su za svaku školsku godinu načiniti
program rada i obveza koji dostavljaju Ministarstvu prosvjete i kulture.

Na kraju školske godine nastavnici su dužni Ministarstvu prosvjete i
kulture podnijeti pismena izvješća o ostvarenim programima rada.

Članak 13.

Plaća odgojno-obrazovnog radnika na radu u inozemstvu i druge naknade
utvrđuju se posebnim kriterijima za financiranje prosvjetnih radnika na
radu u inozemstvu, koje donosi Ministarstvo prosvjete i kulture.

Članak 14.

Evidencija i dokumentacija o odgojno-obrazovnim radnicima koji se nalaze
na radu u inozemstvu čuva se u Ministarstvu prosvjete i kulture.

Članak 15.

Ovaj pravilnik stupa na snagu osmog dana od dana objave u "Narodnim
novinama".

Broj 532-02-6/7-91-02

Zagreb, 19. travnja 1991.

Ministar prosvjete i kulture

**prof. dr. Vlatko Pavletić, v. r.**

Pravilnik, NN 22/1991-668
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)